31 ຄົນ ເສຍຊີວິດ ໃນເຫດໂຈມຕີ ດ້ວຍລະເບີດ ສອງຄັ້ງ ໃນເມືອງໜຶ່ງ ຂອງໄນຈີເຣຍ
ເຈົ້າໜ້າທີ່ ກ່າວ​ວ່າ ເຫດ​ລະ​ເບີດ​ແຕກ ສອງຄັ້ງ ​ເປັນ​ການ​ກະທຳ​ ຂອງ​ພວກວາງ​ລະ​ເບີດ​ສະລະ​ຊີບ ​ ທີ່​ຂັບ​ລົດ​ບັນຈຸ​ລະ​ເບີດ ມາຄົນລະ​ຄັນ.
ບັນດາເຈົ້າໜ້າທີ່ ໄນຈີເຣຍ ກ່າວວ່າ ມີເຫດລະເບີດແຕກຂຶ້ນ ສອງຄັ້ງ ໃນກາງເມືອງ Jos ທີ່ໄດ້ສັງຫານ ຢ່າງນ້ອຍ 31 ຄົນ ໂຄສົກຂອງອົງການບໍລິຫານງານສຸກເສີນແຫ່ງຊາດ ທ່ານ Yohanna Audu ກ່າວວ່າ ລະເບີດສອງໜ່ວຍ ໄດ້ຖືກບີບ ຂະນວນ ໃຫ້ແຕກຂຶ້ນ ພາຍໃນບໍ່ເທົ່າໃດນາທີ ຕ່າງກັນ ຢູ່ຕໍ່ໜ້າ ຮ້ານອາຫານແຫ່ງໜຶ່ງ ໃນເຂດຕະຫລາດໃຫຍ່ຢູ່ເມືອງ Jos ທ່ານ Audu ກ່າວອີກວ່າ ມັນເປັນການກະທຳ ຂອງພວກລະເບີດ ໂຕສະລະຊີບ ທີ່ຂັບລົດບັນຈຸລະເບີດຄົນລະຄັນ ເຫດລະເບີດແຕກດັ່ງກ່າວ ເກີດຂຶ້ນໃນວັນພະຫັດວານນີ້ ເມື່ອເວລາ 6:30 ຕອນຄ່ຳ ຕາມເວລາທ້ອງຖິ່ນ ຫ່າງໃກບໍ່ເທົ່າໃດແມັດ ຈາກບ່ອນທີ່ມີລົດລະເບີດສອງຄັນໄດ້ແຕກຂຶ້ນມາແລ້ວ ໃນເດືອນພຶດສະພາ ທີ່ໄດ້ເຮັດໃຫ້ຢ່າງນ້ອຍ 118 ຄົນ ເສຍຊີວິດໄປ ຄວາມສົງໄສສຳຫລັບເຫດການຫຼ້າສຸດນີ້ ແມ່ນຕົກຢູ່ນຳພວກກຸ່ມຫົວຮຸນແຮງ ໂບໂກ ຮາຣາມ ຊຶ່ງໄດ້ຖືກຖິ້ມໂທດໃສ່ສຳຫລັບ ການໂຈມຕີໃນເດືອນ ພຶດສະພາຜ່ານມານັ້ນ ພວກຫົວຮຸນແຮງ ໂບໂກ ຮາຣາມ ໄດ້ທຳສົງຄາມເປັນເວລາ 5 ປີຜ່ານມາ ເພື່ອທີ່ຈະສ້າງຕັ້ງລັດອິສລາມ ໃນພາກຕາເວັນອອກສຽງເໜືອຂອງໄນຈີເຣຍ